利物浦3比1贏富咸 高普未放棄爭標
2024年04月22日 09:00
東網電視
更多新聞短片
阿歷山大阿諾特罰球建功。(Getty Images)
周一(22日)凌晨英超,利物浦作客3比1擊敗富咸,衝破聯賽2場不勝同歐霸盃出局陰霾,依家追到同榜首阿仙奴同分(74分),領先踢少1場嘅曼城1分。「紅軍」領隊高普賽後表明未放棄爭冠,希望贏盡餘下5輪,再等待幸運女神眷顧。
利物浦上周中歐霸盃8強出局,今仗正選作出6個調動,32分鐘憑阿歷山大阿諾特射入精彩罰球領先,但完半場前被卡斯泰尼追平;換邊後利物浦繼續施壓,賴恩格雲貝治53分鐘轟入世界波,亦係佢喺英超第1個入球;迪亞高祖達喺72分鐘建功,為利物浦鎖定3比1勝局。
利物浦周四(25日)凌晨會作客愛華頓,贏波就可以領先曼城4分,高普賽後表示:「球季最後衝刺,冇國際賽同歐洲賽事分心,我哋可以100%專聯賽。或者幸運女神會幫我哋,但我哋先要盡量贏晒、拎盡分數,可能會有幸運嘅時刻。英超爭逐一定會好緊湊同好有趣。」